Forensiese ondersoeke teen OBK verwelkomNhlanhla Nene, minister van finansies. Foto: Elmond Jiyane Ontleders het Nhlanhla Nene, die minister van finansies, se besluit om die Openbare Beleggingskorporasie (OBK) te laat ondersoek, verwelkom. Volgens ontleders was daar die afgelope ruk te veel gerugte oor ongerymdhede by die batebestuurder en sal ’n ondersoek meer lig daarop kan werp. Nene het ’n onafhanklike ondersoek aangevra. Sy voorganger, Malusi Gigaba, het op sy beurt ’n ondersoek (wat tans voortduur) na die SA Inkomstediens van stapel gestuur Nene het, onder meer, die OBK se raad gevra om ’n forensiese ondersoek na sy bestuurshoof Dan Matjila en die hoof-finansiële beampte, Matshepo More, te begin. Nene se aankondiging het gekom ná ’n jaar se onstabiliteit by die OBK. Dit is die eerste konkrete stap wat die regering gedoen het om die batebestuurder te stabiliseer. Die OBK het R2 triljoen se beleggings onder sy beheer. Dit is geld wat hoofsaaklik aan staatsdienswerkers behoort. Volgens Nene se kantoor sal die bestuursraad van die OBK die forensiese ondersoek na Matjila en More doen. Daar is waarskynlik getuienis wat Matjila en More kan verbind tot onreëlmatighede. Daar is ook die moontlikheid dat nog twee bestuurslede by die ondersoek betrek kan word. Volgens bronne binne die OBK is dit nog nie duidelik of Matjila geskors kan word nie. Dit is grootliks weens tweespalt in die raad. Die leier van die UDM het hof toe gegaan om Nene te dwing om ’n ondersoek na Matjila in te stel. Volgens Nene se kantoor gaan Ernest Nesane en Paul Magula, wat direkteure van VBS Bank was, ook ondersoek word vir ongerymdhede. Hulle het na bewering van VBS Bank se hoofaandeelhouer, Vele Investments, fondse ontvang om nog geld aan die bank te leen. Holomisa is egter ontstoke dat geen aksie tot dusver teen Matjila geneem is nie. Volgens hom is dit duidelik ’n teken van politieke voordeel en guns. Hy beoog verdere regstappe. Die ondersoek gaan kyk na die OBK se nakoming van korporatiewe reëls en die 27%-aandeelhouding in die VBS Bank. Ander transaksies wat waarskynlik onder die vergrootglas gaan kom, is die OBK se lening van meer as R1 miljard aan dr. Iqbal Survey se Independent-koerantgroep, waarvan African News Agency (ANA) ’n filiaal, is. Die OBK het reeds aangedui dat hy alle transaksies rondom die Independent-groep gaan ondersoek. Die raad sal ook kyk of Matjila ’n vrou, Pretty Louw, as agent vir die OBK begunstig het. Ontleders sê die ondersoek is noodsaaklik omdat staatsdienswerkers se geld betrokke is. En dat wanbestuur ’n invloed op hul pensioenuitbetalings kan hê.